
Ellentmondások Rákosi Mátyás első pere körül

Rákosi Mátyás a 20.századi magyar történelem egyik legismertebb szereplője, élete kétségtelenül jól dokumentált. Terjedelmes életrajza mellett számos kötet, tanulmány foglalkozott életpályájával, a Rákosi-korszak politikatörténetével. Ennek ellenére Rákosi Horthy-korszakban lezajlott pereinek teljeskörű feldolgozására még nem került sor. Eltagadhatatlan, hogy Rákosi életében az 1925 és 1940 közötti időszak hatalmas hatással bírt, legyen szó a személyiségének formálódásáról, vagy akár megítéléséről a munkásmozgalomban. Rákosi vezérkultuszának kialakítása egészen az általam vizsgált időszakig nyúlik vissza.
Dolgozatomban Rákosi Mátyás első pere körüli ellentmondásokat elemzem, melyekhez feldolgoztam a per Rákosira vonatkozó részeit, az egykorú sajtót, az 1950-es években megjelent propagandaanyagot és különböző visszaemlékezéseket.
Rákosi első pere több szempontból is jelentős: kutatásomban végig követtem, hogyan is alakult ki a Komintern hősének imázsa, mennyiben torzít a sajtó és a propaganda, ezekhez képest a tényanyag szerint milyen viselkedést tanúsított a bíróság előtt Rákosi. Mindemellett tudomásom szerint még nem történt korábbam kísérlet a peranyag és a propaganda összehasonlítására, vagy Rákosi visszaemlékezésének kritikai vizsgálatára. Ebben a pályamunkában ezt kíséreltem meg, azonban az eddigi kutatásaim a kezdeti fázist mutatják, és további vizsgálatot igényelnek, valamint szerteágazó feltárási lehetőséget nyit meg a magyarországi illegális kommunista mozgalom, illetve a Horthy-korszak büntetőjogának kutatása felé.



